Jeg tænkte på, om der findes en kur mod angst?
Kategori: Angst og stress
K\u00f8n: Pige
Alder: 15
Dato: 2019-03-26T14:26:04.000Z

Sp\u00f8rgsm\u00e5l:
findes er er kur mod angst?

Svar:
Det var da et godt spørgsmål. Og jeg kan godt forstå, hvis du har gået rundt og tænkt over det. Så jeg er rigtigt glad for, at du har skrevet herind og spurgt.



Angst kan godt behandles



Du spørger om der findes en kur mod angst? Det korte svar er, at der i hvert fald findes nogle rigtigt gode muligheder for at behandle angst. Faktisk er de muligheder så gode, at langt de fleste, der har kæmpet med angst, får det godt igen. Og kommer til at leve et helt normalt liv, hvor de får en uddannelse og arbejde. Men der findes desværre ikke en kur, der kan få angst til at forsvinde på en uge, sådan som der for eksempel gør mod lungebetændelse. Så det kræver tit hårdt arbejde, at blive fri for sin angst.



Men jeg vil virkeligt gerne understrege, at man godt kan få det godt igen, selvom man kæmper med angst. Og det er så vigtigt at holde fast i, når man står lige midt i det. Du kan for eksempel prøve at læse Camillas historie, hvis du har lyst. Hun kæmpede blandt andet med en voldsom angst, men har faktisk fået det så godt nu, at hun er begyndt på en uddannelse igen.



Hvordan behandles angst?



Det er lidt forskelligt, hvordan man behandler angst. For det kommeran på, hvad det er for en slags angst, man kæmper med. Men det vil rigtigt tit være en form for det, man så fint kalder eksponering på fagsprog, som man arbejder med. Fordi det er den type behandling, der er mest effektiv mod de fleste typer af angst.



Når man arbejder med eksponering, arbejder man med stille og roligt at se sin angst i øjnene. Så man bliver faktisk udsat for de situationer, man er bange for. Det kan sikkert lyde vildt grænseoverskridende  men det er altså ikke noget med, at man bare bliver sendt ud i et fyldt supermarked, den første gang man kommer i behandling, hvis man lider af social angst.



Nej, man starter et helt andet sted. Man starter nemlig med noget, man er lidt bange for. Men hvor man ikke bliver fuldstændigt overvældet af angst, hvis man skal gøre det. I starten kan det for eksempel nogle gange bare være at forestille sig at være et sted med mange mennesker. På den måde får man nemlig en succesoplevelse med at være i en situation, hvor man bliver bange. Men hvor man faktisk godt kan klare angsten. Når man så er tryg ved det, bygger man lige så stille oven på, indtil man faktisk er blevet så sikker på, at man kan klare sin angst, at man faktisk godt tør at være i det der fyldte supermarked.



Det er ikke noget, man lige gør på en dag. Men med tålmodighed, hårdt arbejde og en dygtig behandler som sin allierede, lykkedes det som sagt langt de fleste at få det så godt, at de kan komme til at leve en helt normalt hverdag igen.



At arbejde med tankerne



Når man har angst, slås man også tit med en masse katastrofetanker. Og dem arbejder man også med, når man er i behandling for angst. Hvis man har social angst, kan det for eksempel være, at man hele tiden tænker: hvis jeg ikke tager den her banan på den rigtige måde, tror de andre sikkert, at jeg er dum, når man er ude at købe ind. Men heldigvis er ens tanker sjældent virkeligheden.



Det er derfor, man også arbejder med lige at stoppe op og undersøge sine bekymringer, når man behandler angst. Hvad er for eksempel sandsynligheden for, at det sker? Og kunne der være en anden grund til, at folk kigger på en, end at de tror, man er dum? Når man kigger på sine katastrofetanker på den måde, kan man nemlig tit få dem erstattet med nogle lidt mere realistiske tanker med tiden. Og så holder angsten også op med at føles så kraftig, fordi katastrofetankerne ikke længere har magten over en.



Snak med nogen



Du skriver ikke, om det er dig selv, der kæmper med angst. Men hvis det er dig selv, der slås med angst, skal du snakke med nogen om det. Det er nemlig så vigtigt ikke at gå og kæmpe med angst alene. For selvom det er en selv, der skal kæmpe imod angsten, så er det meget nemmere at vinde over den, hvis man har nogle allierede til at hjælpe sig. For angst er drønhårdt, og vi mennesker er faktisk slet ikke bygget til at skulle klare noget så svært alene. Derfor er det så vigtigt, at du får fortalt det til nogen, hvis du slås med angst. Du kan for eksempel snakke med dine forældre, hvis du har et godt forhold til dem. Men du kan også sagtens starte med at snakke med en anden voksen tæt på dig, hvis du er mere tryg ved det.



De kan hjælpe hos



Angsttelefonen Hvis du slet ikke kan komme i tanke om nogen, du kan snakke med, kan du altid tage fat i Angsttelefonen, hvis du kæmper med angst. Eller måske er bange for, at du kæmper med angst. Hos Angsttelefonen kan du nemlig komme komme til at snakke med en rådgiver, der ved super meget om angst. Man behøver ikke vide præcis, hvad man har brug for, når man ringer ind til Angsttelefonen. Faktisk behøver man slet ikke vide, om man har angst. Men hvis man føler sig bange, kan man ringe derind og få en snak med en af deres rådgivere. Så kan de prøve at hjælpe en videre. Du kan være helt anonym hos Angsttelefonen, hvis du helst vil det. Så dem kan du trygt tage fat i.



Snak med din egen læge



Hvis du selv slås med angst og gerne vil have behandling for den, så skal du snakke med din læge. Din læge kan nemlig hjælpe dig med at finde ud af, hvor du kan få den helt rigtige hjælp henne. Det kan for eksempel være hos en psykolog. Men det kan også være, at din kommune har et tilbud til unge, der kan slås med angst, som måske kan hjælpe dig.



Jeg håber, at mit svar gav dig svar på dit spørgsmål. Og så håber jeg, at du får snakket med nogen om det, hvis det er dig selv, der slås med angst. Så du kan få noget hjælp til at få det bedre. For det kan godt lade sig gøre. Og jo hurtigere man får hjælpen, jo nemmere bliver det at slippe af med angsten igen.